****

|  |
| --- |
| **d.o.o za obavljanje vodnih usluga** |
| **Vodovodna 1, Požega** |

Požega, 24.srpnja 2024. godine

**ZAINTERESIRANA JAVNOST**

Predmet: Javni poziv za sudjelovanje u postupku savjetovanja s javnošću o donošenju općeg akta – Odluke o cijeni vodnih usluga

Poštovani,

Tekija d.o.o., Požega, kao javni isporučitelj vodnih usluga (dalje u tekstu: “Javni isporučitelj vodnih usluga“) provodi javno savjetovanje o Nacrtu Odluke o cijeni vodnih usluga u skladu s člankom 45. stavak 3. Zakona o vodnim uslugama (NN 66/19), člankom 38. Uredbe o metodologiji za određivanje cijene vodnih usluga, te člankom 11. Zakona o pravu na pristup informacijama (NN 85/15.,69/22).

Javni isporučitelj cijenu vodnih usluga zadnji puta korigirao je 1.5.2022. godine, kada je iskazana potreba za korekciju iste poradi punog povrata troškova od vodnih aktivnosti kroz politiku cijene. Sukladno odredbama nove Uredbe i Smjernicama za primjenu metodologije za određivanje cijene vodnih usluga javni isporučitelj vodnih usluga pristupio je izradi nacrta prijedloga novih cijena usluga sukladno istima. Potreba promjene cijene javila se poradi činjenice da je evidentan rast troškova kako usluga tako materijala, provedbe usklađenja osnovice plaće i naknada radnicima sukladno promjenama minimalne plaće i neoporezivog dijela naknada kako bi se očuvala radna snaga jer su plaće radnika javnog isporučitelja vodnih usluga niže od prosjeka RH. Nadalje nove smjernice za primjenu metodologije za određivanje cijene vodnih usluga nalažu i sukladno ugovorima o EU financiranju, kalkuliranje dijela sučeljene amortizacije u cijenu usluga. Povećani opseg investicija, te sve veća tehnička modernizacija sustava, kako u javnoj vodoopskrbi, tako i u javnoj odvodnji, uz kontinuirano povećanje zakonskih obveza, dovodi do potrebe zapošljavanja većeg broja stručno osposobljenih radnika, a time i do rasta troškova poslovanja.

Nadalje završetkom investicija na vodnim građevinama povećava se trošak amortizacije, a povećava se i broj objekata (precrpnih stanica) na odvodnji i uređaja za pročišćavanje što, uz povećanje cijene energenata, dovodi također do povećanih troškova.

U odluci o cijeni vodnih usluga tarife vodnih usluga izražene su za razdoblje u kojem je na snazi Uredba o otklanjanju poremećaja na domaćem tržištu energije (NN 31/2023), kao i za razdoblje kada se Uredba više neće primjenjivati.

Prema Uredbi, cijena vodne usluge sadrži fiksni i varijabilni dio cijene vodne usluge. Varijabilni dio cijene vodne usluge, obračunava se po isporučenom kubiku vode, a fiksni dio cijene vodne usluge obračunava se po korisniku mjesečno.

Uspoređujući cijene vodnih usluga javnih isporučitelja u okruženju, za gradove Lipik, Vinkovci, Vukovar, Slavonski Brod, Nova Gradiška, Županja, Daruvar, Osijek, Beli Manastir, Našice, Đakovo, Kutina, Čakovec, Karlovac, Zaprešić , Zabok i Bjelovar i uspoređujući račune za 10 m3 potrošene vodne usluge za korisnike u stambenim prostorima (kućanstva) od 17 promatranih JIVU Tekija d.o.o nalazi se na 15. Mjestu.

Javni isporučitelj vodnih usluga. preispitao je sadašnji tarifni model i predlaže izmjenu odluke o cijeni vodnih usluga, poštujući pri tom odredbe Zakona o vodnim uslugama te Zakona o financiranju vodnog gospodarstva prema kojima se cijena vodnih usluga određuje prema načelima punog povrata troškova vodnih usluga, socijalne prihvatljivosti cijene vode i zaštite od monopola kao i načela da se vodne usluge pružaju pod nediskriminacijskim uvjetima i socijalno prihvatljivim uvjetima te ujednačavanje cijene za korisnike u stambenim prostorima (kućanstva) i poslovnim prostorima (gospodarstvo) kako bi se pokrili svi planirani troškovi poslovanja.

|  |  |  |  |  |
| --- | --- | --- | --- | --- |
| **KUĆANSTVA** |  |  |  |  |
|   |   | Jedinica mjere | Prijašnja tarifa (EUR) | Predložena tarifa sa subvencijom energije (EUR) | Predložena tarifa bez subvencije energije (EUR) |
| FIX  | javna vodoopskrba | mj. | 2,12 | 2,46 | 2,46 |
| FIX | javna vodoopskrba – socijalno ugroženi korisnici | mj. | 1,27 | 1,48 | 1,48 |
| FIX  | skupljanje otpadnih voda | mj. | 0,93 | 1,20 | 1,20 |
| FIX | javna odvodnja – socijalno ugroženi korisnici | mj. | 0,56 | 0,72 | 0,72 |
| FIX  | pročišćavanje otpadnih voda  | mj. | 0,00 | 0,70 | 0,70 |
| FIX | pročišćavanje – socijalno ugroženi korisnici |  | 0,00 | 0,42 | 0,42 |
|   |   |   |   |   |   |
| VAR | javna vodoopskrba | m3 | 0,61 | 0,69 | 0,73 |
| VAR | javna vodoopskrba – socijalno ugroženi korisnici | m3 | 0,37 | 0,41 | 0,44 |
| VAR | skupljanje otpadnih voda | m3 | 0,29 | 0,36 | 0,39 |
| VAR | javna odvodnja – socijalno ugroženi korisnici | m3 | 0,17 | 0,22 | 0,23 |
| VAR | pročišćavanje otpadnih voda  | m3 | 0,20 | 0,24 | 0,26 |
| VAR | pročišćavanje – socijalno ugroženi korisnici | m3 | 0,12 | 0,14 | 0,16 |
| **POSLOVNI KORISNICI** |  |  |  |  |
|   |   | Jedinica mjere | Prijašnja tarifa (EUR) | Predložena tarifa sa subvencijom energije (EUR) | Predložena tarifa bez subvencije energije (EUR) |
| FIX  | javna vodoopskrba | mj. | 4,25 | 4,65 | 4,65 |
| FIX  | skupljanje otpadnih voda | mj. | 1,33 | 1,60 | 1,60 |
| FIX  | pročišćavanje otpadnih voda  | mj. | 0,00 | 0,70 | 0,70 |
|   |   |   |   |   |   |
| VAR | javna vodoopskrba | m3 | 1,12 | 1,25 | 1,31 |
| VAR | skupljanje otpadnih voda | m3 | 0,40 | 0,49 | 0,53 |
| VAR | pročišćavanje otpadnih voda  | m3 | 0,26 | 0,32 | 0,35 |

Račun za vodne usluge osim fiksnog i varijabilnog dijela vodnih usluga sadrži i naknade za korištenje i zaštitu voda, naknade za razvoj vodoopskrbe i odvodnje i porez na dodanu vrijednost u visini od 13% na fiksni i varijabilni dio vodne usluge.

Primjer ukupnog iznosa mjesečnog računa za korisnike kategorije kućanstva priključene na vodoopskrbu, odvodnju i pročišćavanje **sa prosječnom potrošnjom od 10 m3 mjesečno**:

|  |  |  |
| --- | --- | --- |
| Važeća tarifa od 1.07.2024.EUR | Predložena tarifa sa subvencijom energijeEUR | Predložena tarifa bez subvencije energijeEUR |
| 23,07 | 26,80 | 27,82 |

Primjer ukupnog iznosa mjesečnog računa za korisnike kategorije poslovnih korisnika priključene na vodoopskrbu, odvodnju i pročišćavanje **sa prosječnom potrošnjom od 30 m3 mjesečno**:

|  |  |  |
| --- | --- | --- |
| Važeća tarifa od 1.07.2024.EUR | Predložena tarifa sa subvencijom energijeEUR | Predložena tarifa bez subvencije energijeEUR |
| 91,34 | 102,29 | 106,69 |

Nove cijene primjenjivale bi se od 01.10.2024. godine.

Nakon provedenog javnog savjetovanja sukladno čl. 45. st.4. Zakona o vodnim uslugama, Uprava Javnog isporučitelja vodnih usluga uputiti će Skupštini Javnog isporučitelja vodnih usluga prijedlog Odluke o cijeni vodnih usluga i objaviti je u službenom listu jedinice regionalne samouprave i u jednom lokalnom mediju.

Javno savjetovanje otvoreno je od 24.07.2024. godine do 24.08.2024. godine.

Pozivamo zainteresiranu javnost na sudjelovanje u savjetovanju s javnošću prilikom donošenja ove Odluke, na način da svoje primjedbe, prijedloge i mišljenja dostave Javnom isporučitelju vodnih usluga zaključno sa 24.08.2024., a putem Obrasca za sudjelovanje u postupku savjetovanja s javnošću na adresu elektroničke pošte službenika za informiranje: krunoslav.prpic@tekija.hr.

Po završetku savjetovanja, pristigli prijedlozi, mišljenja i primjedbe biti će razmotreni te prihvaćeni ili neprihvaćeni, odnosno primljeni na znanje uz obrazloženja koja će biti sastavni dio Izvješća o savjetovanju s javnošću. Anonimni i uvredljivi prijedlozi, kao i komentari koji nisu u skladu s prijedlogom Nacrta Odluka neće se razmatrati.

Izvješće o savjetovanju s javnošću će biti objavljeno na internetskoj stranici Tekija d.o.o. Požega, [www.tekija.hr](http://www.tekija.hr).

Ukoliko ne želite da Vaši osobni podaci budu javno objavljeni, molimo da to jasno istaknete pri slanju obrasca.

**Službenik za informiranje:**

Krunoslav Prpić, dipl. iur.